SET ปิดเช้าร่วง 1% คล้ายภูมิภาค ปัจจัยใน-นอกปท.กดดัน บ่ายคาดยืนแดนลบ
SET ปิดเช้าลบ 15.50 จุด หรือ 1.00% มาที่ 1,553.33 จุด มูลค่าซื้อขายที่ 21,390.35 ล้านบาท บ่ายคาดดัชนีหุ้นไทยน่าจะเคลื่อนไหวคล้ายกับช่วงเช้า เนื่องจากตลาดไม่ได้มีปัจจัยใหม่ช่วงนี้ แนวรับ 1,535-1,530 ถัดไป 1,520-1,510 จุด ส่วนแนวต้านให้ไว้ที่ 1,550-1,560 จุด
28 เม.ย. 2558

ผู้สื่อข่าวรายงานว่า ตลาดหุ้นไทยดัชนี SET ปิดตลาดช่วงเช้า (28 เม.ย.) ลบ 15.50 จุด หรือ 1.00% มาที่ 1,553.33 จุด สูงสุดที่ 1,549.53 จุด ต่ำสุดที่ 1,532.77 จุด มูลค่าซื้อขายที่ 21,390.35 ล้านบาท
น.ส.อาภาภรณ์ แสวงพรรค ผู้อำนวยการอาวุโสฝ่ายวิจัยหลักทรัพย์ บล.ดีบีเอส วิคเคอร์ส (ประเทศไทย) เปิดเผยถึงตลาดหุ้นไทยเช้านี้อ่อนตัวลงก่อนการประชุมธนาคารกลางสหรัฐ (FED) และการประชุมกนง. ซึ่งเคลื่อนไหวคล้ายกับตลาดหุ้นอื่นในภูมิภาคที่ส่วนใหญ่อยู่ในแดนลบ เช่นตลาดมาเลเซีย, ตลาดฟิลิปินส์ และตลาดหุ้นไทย ทั้งนี้มองว่านักลงทุนยังไม่มั่นใจในผลการประชุมว่าจะออกมาเป็นอย่างไร จึงทำให้นักลงทุนเลือกที่จะขายก่อน
ขณะที่ตลาดบ้านเราจะปิดยาวในอีก 2-3 วันข้างหน้า สำหรับตัวเลขการส่งออกของไทยที่ออกมาติดลบ มองว่าตลาดรับรู้อยู่แล้ว แต่นักลงทุนจะมีความกังวลเกี่ยวกับตัวเลข NPL ของแบงก์ที่ปรับตัวขึ้นในไตรมาส 1/58 มากกว่า และอาจจะปรับตัวขึ้นต่อในไตรมาส 2/58 ด้วย ซึ่งทำให้แบงก์ต้องตั้งสำรองเพิ่มขึ้น และจะไปกดดันงบไตรมาส 2/58 อีกระลอก อย่างไรก็ตามหุ้นในกลุ่มแบงก์ได้ตอบรับเรื่องนี้ไปแล้ว ซึ่งเห็นได้ว่าวันนี้แรงขายกลุ่มแบงก์เริ่มชะลอและเริ่มเห็นแรงซื้อเข้ามาบ้างแล้ว
ส่วนกลุ่มที่มีแรงขายออกมาในวันนี้เป็นกลุ่ม Real Sector และกลุ่ม Property ไม่คึกคักเท่าที่ควรหลังจากที่ตลาดคาดว่ากนง.จะคงอัตราดอกเบี้ย อีกทั้งนักลงทุนบางรายเลือกที่จะขายหุ้นบางส่วนออกมาก่อนที่จะมีการประกาศงบ โดยเฉพาะหุ้นที่คาดว่างบจะออกมาไม่เติบโตเท่าที่ควร
แนวโน้มการลงทุนบ่ายนี้ คาดว่าดัชนีหุ้นไทยน่าจะเคลื่อนไหวคล้ายกับช่วงเช้า เนื่องจากตลาดไม่ได้มีปัจจัยใหม่ช่วงนี้ พร้อมให้แนวรับ 1,535-1,530 แนวรับถัดไป 1,520-1,510 จุด ส่วนแนวต้านให้ไว้ที่ 1,550-1,560 จุด